khistorydata/jeongjo-sjw-relations huggingface dataset:
정조 8년
持平朴長卨疏曰。伏以。天佑宗祊。吉慶滋至。貳極定位。奠洪基於無疆。五冊揚徽。篤聖孝於不匱。蹈舞忭祝。八域惟均。仍伏念。臣晩通朝籍。新登臺閣。姿旣庸陋。言又拙訥。自顧微才。百不猶人。至於冗散之官。猶懼不勝。況於耳目之任。尤豈有一半分堪膺之望乎。不待人言。自知也。明矣。粗守微諒。自劃也素矣。不意向者。誤恩屢縻。再叨見職連被威罰。臣方杜門訟愆。靡所容措。薄勘旋敍。除旨又降。以臣爲司憲府持平者。臣聞命惝怳。益無所圖。臣之已試昏劣之罪。固已聖鑑之所燭。而抆拂之恩。若偏加於庸愚。造化之功。每委曲於成就。螻蟻賤品。何以得此。臣若不思諐尤之深重。只幸寵命之頻繁。乃更晏然揚揚復進。則臣身僥濫。縱不足恤。其於辱淸朝而羞一世何哉。此固公議之在所刊改。臣分之終難冒膺者。而目下懲討。不容暫緩。一段私義。不遑暇顧。召牌之下。章皇出肅。而因仍蹲踞。實壞廉防。略陳短章。仰暴衷懇。伏乞聖慈。俯諒微分。亟遞臣所帶職名。以肅朝綱。千萬幸甚。臣於乞劾之章。不宜贅陳。而義重沬血。敢此瀝控。惟聖明垂察焉。噫嘻。痛矣。亂臣賊子。何代無之。而夏賊之極惡罔測之變。自有天地君臣以來。通古今所未有所未聞者也。言之骨顫。思之膽掉。爲今日臣子者。孰不欲口臠手磔。以效臣死之義。而徑加常刑。旋燒私書。情節全未窮探。根因尙不極覈。在廷諸臣。旣不能碎首剚腹。依舊食息。伈泄苟度。此實群下不忠不誠之罪。而若其妻孥誅戮。當用适夢維雲之舊例。使其凶種逆支。不得蘗芽於一天之下。而眎八方萬世不忘君讎之義也。三司之請迭發。而尙此靳兪。王法久稽。輿憤益激。何幸天聽亟回。聖斷赫然。仍下王府考例之命。而及夫草記之擧行也。又下子與女囚禁待年。斗恒減等爲奴之命。大臣之箚論。金吾三司之覆難。相持累日。尙未得反汗。是何聖敎之前後相反。而王法之墮壞。一何至此耶。子女之待年。應坐之爲奴。自是治逆之常律。而至於此賊。不可以常律治之。而極逆之舊例。猶不足以少贖其萬一。則況可以待年而用刑。減等而爲奴乎。親屬奴傔訊鞫之法。亦云治逆之常例。而苟究此賊親屬之最切近者。則英材斗恭斗恒之爲其弟其侄也。乃兄乃叔之劇逆情節。其弟其侄。豈有不知之理乎。其必有綢繆於平居。醞釀於家庭者。而英恭恒之尙今不問。使之假息。治之若尋常之賊屬。視之如已了之逆案者。已爲失刑之大。而獄體之壞損也。豈可以出繼之故。曲爲之減等而爲奴乎。臣謂夏賊子女。亟施勿待年當斬之律。英恭處斬之草記。亦卽允下。斗恒依例處絞。以洩環東土數千里含生之憤。斷不可已也。噫嘻。尹得孚。實是夏賊之血黨。而尙不得一番鞫訊。明正其罪。以啓今日李魯春之變矣。得孚之年前一疏。極其憯毒。已可見其心術之有自。而經年廢枳之餘。夏賊居銓。力主通擬。角勝公議之截嚴。惟恐汲引之不及。見阻銓郞。終未售計。其所逞怨之心。糾結相連。愈祕愈密。及其薇垣之甄復也。乃復投呈一疏。諉以自訟。專事反噬。疑亂義理。迷藏手鋒之計。眞箇夏賊之先倡。而其聲氣之相通。言議之相關。明若觀火。焉敢匿影。夏賊之出後。究覈之道。宜莫先於得孚。而至今無一人明目張膽。討正其罪。薄竄旋宥。偃息其家。古今天下。寧有是耶。彼魯春。亦何心腸。始旣陳箚擬律。今忽投疏伸救。陰托自明之章。顯售立脚之計。至曰臺臣擬律。極其狂妄過當。捫舌何及。阿護之不足。又復奬詡。闡明義理之本者。加之以慫慂威脅之目。主張討復之論者。勒之以噂𠴲背憎之語。掇捨凶賊之口氣。力戰國是。打成陰邪之心術。甘歸賊黨。此無他故。窩贓自在。亂本未祛。必有釁孽失志之徒。內懷不逞之心。外嚇蒙騃之人。作此翻幻之擧。要售嘗試之計也。此而若不嚴覈其根本。則乘機逞發之凶。必將接迹而起。不知國家稅駕於何地。思之及此。寧不懍然。逮囚多日。一不訊問。遽有酌處之命。此亦失刑之大者。伏願亟收魯春島配之命。竝與得孚。嚴鞫得情。夬正典刑焉。嗚呼。我朝明義錄。卽一部春秋也。鄒夫子曰。春秋作而亂臣賊子懼。由是觀之。明義錄一書。亦可以懼亂臣賊子者也。昭揭宇宙。炳苦丹靑。國家之所以維持元氣者。由是錄也。人臣之所以藉手事君者。以是錄也。是錄存。則國存而人得以爲人矣。是錄亡。則國亡而人不得爲人矣。建天地而不悖。質鬼神而無疑者。惟是錄之義理。而今也不然。亂逆之層生。莫今時若也。懲討之不嚴。莫今日如也。隄防陵夷。民彝湮晦。東土一隅。將至於乃獸乃禽之域。臣每嘗掩卷流涕。心寒氣顫。憤不欲生者也。噫。亂必有源。禍必有階。一自丙丁以來。梟獍豺豕之變。屢起於肘腋之中。獜謙之極逆大憝。實浮於莾卓懿溫。而何幸天鑑孔昭。魑魁莫逃。妖腰亂領。次第伏誅。一部明義錄。於是乎作。國是賴是而大明。民志職此而底定。第緣當時之用法太寬。拔本塞源之政。猶未得盡其道。窩窟未破。而千妖萬惡之鄭妻。尙今假息。根柢未拔。而窮凶劇逆之龜柱。猶保首領。作一逋逃之淵藪。依歸之巢穴。虺毒潛吹。狼心暗肆。恒簡能範趾述量𨩌輩接迹。而大亂又作矣。其他附麗之凶。黨與之惡。指不勝屈。陰慘情節。凶獰罪惡。非一朝一夕之故。實本於鄭妻龜柱之未施王法而然也。噫。鄭妻之有萬可殺。無一可赦之罪。實是載籍之所無者。而頃年霈澤。不由王府。宥還田舍。覆載食息。自同平人。妖腸逆心。猶復益肆。陰結鄕曲亂民。至有揆賊納刺之凶計。而其陰慘煽亂之狀。與之衡東彬。締結綢繆。又釀出一番凶逆矣。龜柱之三條大罪。已成鐵案。三司爭執。九年于玆。前後處分。自賜死而爲拿鞫。從拿鞫而降島棘。今又自島棘而爲發捕。自發捕而爲移配。王綱之太紊。隄防之漸壞。莫不職此之故。而趙嵎打破防守。任自逃躱之變。又繼而出矣。苟欲治末。必先其本。臣謂先正鄭妻之罪。亟從三司之請。龜柱則依前拿來。快施典刑焉。榮賊。渠之地處何如也。寵遇何如也。本以奸黠之性。狠毒之心。不思報效之道。惟懷逞凶之計。與奪威福。惟意所欲。沮遏大計。謀危宗社。德逆。盜竊儒名。甘心鷹犬。投呈一疏。至發四字之凶言。以妖姪爲倀鬼。前矛後盾。誑誘一世。及其逆節竝露。罪不容誅。而或臥死牖下。未施跪斬之律。或徑斃獄中。莫伸肆市之典。孥籍之請。尙今爭執。一味靳允。亂賊無所懲畏。義理幾乎斁絶。以致澤白最翊湖海諸賊。乘時闖發。煽動構亂。國勢岌岌。如一髮危矣。其所醞釀糾結。積成厲階。一串貫來。迭相換發。而禍亂之作。馴致今日而極矣。嗚呼。根本旣固。枝葉先發者。理勢之必至。而舊逆新賊。種下生種。已然之迹。班斑可考。則殿下何不大振作大懲創。以爲鋤草去根之道也。亦願榮德孥籍之律。亟允群下之請。以杜亂本焉。嗚呼。目今悠悠萬事。莫先於懲討。而懲討之本。不過曰闡明明義錄大義理而已。義理明。然後隄防嚴矣。隄防嚴。然後懲討行矣。懲討行。然後亂本禍源。自可永杜。而朝象無泮渙之慮。人志有丕變之效。君君臣臣之義。煥然大明於世。無一點邪穢之氣。干於其間矣。伏願殿下。惟以明義理三字。爲治逆之道。痛飭群下。使之精白一心。各盡其職。保合大和。致龍蛇之歸化。鎭安世道。絶兕虎之出柙。以明幾晦之義理。以治將熾之禍亂焉。且臣有區區憂愛。敢此尾陳焉。近日三司之臣。事係懲討。各陳其說。效其明張沫飮之義。冀蒙開納。則假使有不槪於淵衷者。在聖明恢弘優容之道。卽賜批旨。俾無留滯。亦爲開言路之一端。惟殿下留神焉。答曰。省疏具悉。所陳。悉諭諸批。尾陳事。當留意。爾其勿辭察職。
정조 8년
甲辰十二月二十三日巳時。上御重熙堂。軍士房承旨入侍時。左副承旨趙興鎭。記事官朴能源李崑秀尹行任。以次進伏訖。上命書傳敎曰。次對久未爲之。明日來會。又命書傳敎曰。歲除不遠。各道舊還。卽爲停捧事。令廟堂三懸鈴行會。仍命退。諸臣以次退出。
정조 8년
甲辰十二月二十三日申時。上御重熙堂。坐直承旨入侍時。左副承旨趙興鎭。記事官朴能源李崑秀尹行任。以次進伏訖。上命書傳敎曰。卿之引疾臥閤。凡幾日矣。予不以文字勉出。卿亦不以章單申徹。槪愼節旣差之後。自當幡然。無所事乎敦迫故耳。爲問造朝之期。昨遣近侍之臣。及見書啓。巽讓猶前。卿之如是逡巡。始知匪病伊情。此何故焉。噫。朝廷之所仰成者。非輔相而誰。寡昧之所倚毗者。非卿而何。以卿而當此職。設有難冒之情勢。尙不容遽然邁邁。曩日風浪。卽一世道之劫運。筵席洞諭之後。都屬先天。以此深引。不其過乎。伊來朝象。非一葦可抗。而如使謀國之地。少加擔着。國耳公耳。則夫何泮渙之可憂。此意已及於向批。而講明彌綸之策。方與卿共之。世道之丕變。可以拭目。卿於此時。先懷釋負之計。是卿以今日世道。謂無可着手。無是則又以予寡昧。謂無足協贊。卿雖欲捨予。予豈可捨卿。況大臣出處。關係。如何。卿之此擧。適所以駭四方之聽聞而已。則以卿深智。又何不審量也。辭單封下。旣係不常有之事。予意卿想默會。到今卿雖欲以箚以單。日事辭遜。予則斷無從副之理矣。壇享在卽。賓對又有命。更此諄複。卿無以備例看之。卽起視事。仍參明日籌筵事。遣承旨。傳諭于領議政。與之偕入。仍傳曰。偕來承旨。都承旨進去。又命書傳敎曰。再明日親政處所。以涵仁亭爲之。仍命退。諸臣以次退出。
정조 8년
甲辰十二月二十三日子時。上詣仁政殿月臺。受誓戒入侍時。行左承旨朴祐源。右承旨李時秀。左副承旨趙興鎭。右副承旨徐龍輔。同副承旨成德朝。記事官朴能源。假注書李敬五。記注官金健修。記事官金鳳顯。二提學吳載純。檢校直提學徐有防。以次侍立。上具遠遊冠絳紗袍。乘輿出仁和門。御仁政殿月臺。宗親文武百官。俱以朝服就拜位。行四拜禮訖。讀誓文官讀誓文。百官復行四拜禮訖。上還御東月臺。命大祝執禮進前。賤臣承命出傳。壇上執禮李度默。壇下執禮徐瀅修。第一位執尊趙弘鎭。二位執尊成種仁。三位執尊李顯默。四位執尊宋銓。一位大祝李度謙。二位大祝曺允大。三位大祝李崑秀。四位大祝尹行任。以次進前。奏職姓名訖。祐源曰。大祝李度謙。拿處傳旨未下之前。徑先差祭。事體所在。極爲未安。當該郞廳推考。李度謙則改付標以入。何如。上曰。依爲之。改付標則置之。可也。出擧條祐源曰。吏曹佐郞趙弘鎭。旣入闕中。不爲肅謝。推考警責。何如。上曰。依爲之。使之申飭肅拜。可也。出擧條仍還內。諸臣以次退出。
정조 8년
行都承旨金尙集病。行左承旨朴祐源坐。右承旨李時秀坐。左副承旨趙興鎭坐。右副承旨李祖承坐直。同副承旨徐龍輔坐直。注書朴能源仕直一員未差。假注書李遇濟仕。事變假注書尹之鉉仕。
정조 8년
承旨前望單子入之。李祖承落點。
정조 8년
以大司諫金頤柱牌不進推考傳旨。傳于李時秀曰。許遞。
정조 8년
李敬五改差。代以李遇濟爲假注書。
정조 8년
以開城留守鄭昌聖擧條。傳于徐龍輔曰。此擧條。原無下批之事。而注書任自發簡。書出擧條。事之可駭。莫甚於此。當該注書。從重推考。
정조 8년
傳于徐龍輔曰。日前延接堂上登筵時。已有筵敎。而向於勅行初頭。以凡係勅需。毋得一毫煩民之意。申申提飭。道臣守令。果皆一心對揚。不貽民弊否耶。今若以魚果則不徵於坊里。器皿則不責於村閭。諉之塞責。而反循流來謬習。若於當實稍饒之民。依前侵漁。則名雖吏鄕。吏鄕亦民耳。抑獨何辜。籍令守令。慨然銳意於奉承朝令。捐廩自備。非但公私用之不宜相混。近來列邑事力之優於充補。不底窘乏。予莫之知也。大抵今番封勅。寔由於無前邦慶。若因支勅供億之資。致有一邑一民。負逋受困之事。大非予前期申飭。率普同樂之本意。且或拘於支勅度數之限。所減不準所入。則末流之害。自有所歸。至若畿甸諸邑。比兩西尤有甚焉。各站米支供米外。率多官辦云。殘廩薄況。將何支保。支勅定例之從優磨鍊。纔已面諭於戶判。而此猶屬前頭事。今番會減。豈可無別般軫念。令廟堂。分付三道道臣。使之體予至意。勿拘二勅三勅之限。亦勿拘會減常規。從實入。竝令全數會減。而關西則道臣自可專管。海西則兵使替行。畿甸則京廳摠察云。此則亦令各其道臣。往復停當。務歸纖悉。館舍修葺。亦係支勅中一事。所入物力。道臣量宜拮据。從長區劃。俾無民邑間。因支勅貽弊之歎事。申明知委。如是下敎之後。雖在微瑣之物。一或不勤。侵及民間。有所及聞。則該守令之嚴法科罪姑捨是。道臣首先論勘。以勵一道。莫曰九重之深邃。予自有按廉之道。亦莫曰目下䌤縫。苟幸無事。昨聞儐臣言。丁酉支勅之流逋。至今有未收殺處云。此雖屬之令前。而若於年久之後。有以今年支勅時逋債事規發。則加等重繩。斷不饒貸。竝以此意。自廟堂措辭嚴飭。差遣遲速。固當觀勢決定。而御史可合人抄啓之意。言于廟堂。
정조 8년
行都承旨金尙集書啓。臣敬奉聖諭。馳往。傳諭于南部薰陶坊苧廛洞契議政府領議政徐命善處。則以爲。臣昨犯逋慢之罪。尙逭嚴誅。明有賓對之命。無路祗赴。方欲略治辭箚。趁曉呈徹。不意喉院之長。齎宣恩諭。首尾數千言。丁寧懇惻。責勉備摯。臣雙擎百回。感涕被面。噫。臣之一向引入。必遞爲期。是豈圖占便宜。不念國事而然哉。一則以病。一則以情。而情則難强。病則難醫。雖緣誠意之淺薄。未蒙聖慈之體諒。而若其如縛求解之心。何嘗暫忘於食息之頃哉。此所以勤懇之聖意。不敢仰體。敦迫之聖旨。不敢奉承。而今玆聖諭中一句。誠有萬萬震悚者。旣聞此敎之後。目下情病。前頭狼狽。有不暇自恤。謹當待朝趨造。訴此衷懇於天地父母之前。以俟處分。而近侍相守。一時爲悶。先命收還。不勝顒祝云矣。臣旣承偕入之命。姑爲仍留之意。敢啓。答曰。知道。
정조 8년
行都承旨金尙集書啓。臣敬奉聖敎。馳往。傳諭于南部薰陶坊苧廛洞契議政府領議政徐命善所住處。則以爲。今方造朝云。臣則退去之意。敢啓。傳曰。知道。
정조 8년
徐龍輔。以戶曹言啓曰。時御所各處墻壁垣宇。依定式。發遣本曹正郞臣具膺與兵曹參知臣權。佐郞臣尹九宗。東所衛將臣金珠淵。西所衛將臣沈命德。南所衛將臣李鉐。北所衛將臣李汝翼。眼同看審後。有頉處。別單書入。而修改則依前下敎。解凍後擧行之意。敢啓。傳曰。知道。
정조 8년
行都承旨尹坊坐。行左承旨朴祐源坐。右承旨李時秀坐直。左副承旨趙興鎭坐直。右副承旨李祖承坐。同副承旨徐龍輔坐。注書朴能源病一員未差。假注書魚用謙仕金孝建仕直。事變假注書洪義浩仕。
정조 8년
朴祐源啓曰。今日親臨都政時。承旨不可不備員。而都承旨金尙集。不爲仕進。所當牌招。而拘於廳規。不得請牌。何以爲之。敢稟。傳曰。牌招。
정조 8년
朴祐源啓曰。今此皇曆。京畿監營二件。一件營上。一件勅使所經邑分上。黃海監營二件。一件營上。一件勅使所經邑分上。平安監營四件。一件營上。三件勅使所經邑分上。開城府江華府原春監營洪忠監營全羅監營慶尙監營咸鏡監營。各一件營上事。自本院依例成有旨。下送京各司。應爲頒賜。二十三件。亦爲依前頒給之意。敢啓。傳曰。允。
정조 8년
注書朴能源病。代以尹之鉉爲假注書。
정조 8년
尹之鉉陞付。代以洪義浩爲假注書。
정조 8년
李遇濟陞六。代以魚用謙爲假注書。
정조 8년
柳畊陞六。代金孝建爲假注書。
정조 8년
備邊司薦望。以尹塾爲開城府留守。李復永爲水原府使。
정조 8년
親臨都政。以申大升爲兵曹參判。金履正爲兵曹參議。吳翼煥爲兵曹正郞。金文淳爲吏曹參判。趙濟魯爲吏曹佐郞。鄭觀輝爲兵曹佐郞。車亨衢爲兵曹佐郞。南麟耇爲典設別提。李玧爲氷庫別提。尹最遠爲長興庫主簿。李成祜爲濟用監判官。權濟應爲健元陵令。李東賓爲蔚山府使。金履顯爲安城郡守。張宅祚爲平丘察訪。李敬養爲吏曹參判。鄭萬始爲吏曹佐郞。趙思殷爲鎭岑縣監。朴大良爲魚川察訪。金益聲爲輸城察訪。崔逵漸爲碧沙察訪。朴基豐爲咸從府使。洪秉殷爲晉州牧使。尹秀東爲安山郡守。韓相肇爲良才察訪。李德鉉爲臨陂縣令。李溏爲祥原郡守。開城府留守單尹塾。兪漢參爲廣興主簿。徐鼎淳爲內贍直長。丁文壽爲濟用直長。韓商新爲禮曹正郞。李顯道爲果川縣監。韓𤦷一爲刑曹佐郞。林性運爲和順縣監。尹星基爲永同縣監。金復淳爲新寧縣監。李民秀爲德源府使。尹坊爲承旨。徐有防爲吏曹參判。柳煥爲內資直長。金在明爲廣興奉事。洪樂敎爲司甕奉事。趙鎭明爲活人別提。李萬運爲金化縣監。兪漢炅爲益山郡守。許霔爲定山縣監。韓栢林爲禁府都事。趙時種爲禮山縣監。尹載伋爲北部奉事。李文源爲大司憲。朴天行爲大司諫。南羲老爲尙瑞直長。金啓淳爲漢城判官。鄭瑀爲引儀。尹行儼爲海州判官。金載久爲林川郡守。趙明寅爲工曹正郞。李德胤爲漆原縣監。李星會爲豐德府使。魏光翼爲獻陵令。李命峻爲寧越府使。李喆純爲長湍府使。李潞秀爲工曹佐郞。徐有器爲尙衣主簿。金文淳爲戶曹參判。李亨逵爲慶尙監司。李在學爲全羅監司。李寬鼎爲刑曹正郞。李趾馨爲敦寧判官。宋龍億爲直講。李敬養爲刑曹參判。洪景厚爲公山判官。副司果李復永。今加通政加資事。承傳。李敬一爲執義。趙榮弼爲司諫。洪宗藎爲獻納。韓宗濟宋景煥爲掌令。李晴權儐爲持平。沈興永爲正言。尹晢東爲任實縣監。朴禮源爲文化縣監。吏曹正郞李度謙曺允大。佐郞趙弘鎭仍任事。承傳。韓商新爲正言。成德雨爲校理。李洪載爲黃海都事。張至顯爲洪忠都事。高宅謙爲禮曹佐郞。李尙度爲文學。兪碩柱爲草溪郡守。金履鏞爲校理。姜爲副校理。李崑秀爲說書。李敬一爲兼弼善。趙世選爲敦寧都正。金魯鎭爲判義禁。洪良浩爲知義禁。柳義養爲知義禁。鄭觀輝爲兵曹正郞。李晩秀爲監察。李厚老爲社稷令。尹㬦爲副校理。柳畊爲典籍。李遇濟爲典籍。水原府使單李復永。成均博士單金致泳。學正單車信用。金翰東爲平市直長。李英裕爲尙瑞副直長。朴師郯爲漢城主簿。金思義爲韓山郡守。金就行爲司乂。同義禁柳義養。李玄謙爲中部奉事。林大榮爲重林察訪。朴敦浩爲工曹正郞。金鼎命爲直講。金遇國爲禮曹正郞。金魯成爲南部奉事。李晩秀爲戶曹佐郞。李淧爲長興府使。李弼培爲德源府使。李得祥爲平康縣監。宋觀休爲咸平縣監。南羲老爲掌樂主簿。李命暹爲廣興副奉事。尹應烈爲假監役。李延仁爲監察。鄭篆爲奉常僉正。李英裕爲尙瑞直長。李燾爲平安都事。徐有器爲禁府都事。金鳳郁爲咸鏡都事。申㬘爲竹山府使。權熻爲慶源府使。鄭景曾爲平山府使。宋碩欽爲監役。李象鼎爲尙瑞副直長。李之翼爲氷庫別檢。金禧麟爲直講。權應範爲宗廟令。閔李崇運柳甲基。承綸爲典籍。金遇國爲兵曹佐郞。李敬行爲禮曹正郞。吳彦謨爲繕工副奉事。李燁爲珍島郡守。金胤行鄭周誠爲監察。鄭昌謩爲司饔主簿。韓宗濟爲司成。南羲老爲漢城主簿。承膺祚爲奉常主簿。南播秀爲典牲主簿。金喜慶爲尙衣主簿。朴瓊爲司宰主簿。金鼎元爲瓦署別提。兪彦脩爲開城經歷。李羽晉李永穆爲持平。朴基正尹翊東爲正言。柳義養爲安東縣監。崔守魯爲興陽縣監。閔鍾顯爲大司成。李普天爲固城縣令。全泰輝爲義盈主簿。韓德亮爲軍器主簿。宗簿主簿單申大龜。四館去官奉常奉事車信用。副奉事單任希鐸。李亨基爲直講。李東馨爲大司諫。金夢華爲執義。李碩九爲司諫。宋銓爲獻納。閔鍾顯爲同經筵。李秉模爲同義禁。林道浩爲司僕正。邊聖和爲吉州牧使。李萬榮爲典籍。尹在醇爲掌樂正。沈鍷爲利川縣監。金鎜爲義城縣令。許晊李級爲掌令。鄭在信爲修撰。梁浹爲咸從府使。李爗爲康翎縣監。姜五成爲靈光郡守。金履容爲義興縣監。安廷鐸爲古阜郡守。李百亨爲務安縣監。龍川府使柳爾胄。价川郡守李格。仍任事。承傳。南獜耇爲掌樂主簿。鄭景祚爲兵曹正郞。李寬鼎爲開寧縣監。韓應儉爲博川郡守。李民秀爲昆陽郡守。徐侃修爲尙衣僉正。金商羽爲明陵別檢。魚用謙爲穆陵別檢。李亨達爲惠陵別檢。閔升龍爲保安察訪。林志浩爲典設別提。李衡弼爲贊儀。李趾馨爲懷仁縣監。甕津府使單李壽鵬。趙明寅爲廣興守。洪文泳爲兼司書。申大羽爲假監役。申昔爲元陵參奉。金晉柱爲懿陵參奉。鄭柱爲弘陵參奉。李德容爲徽陵參奉。李儒亨爲昌陵參奉。鄭時敬爲孝陵參奉。申光河爲肇慶廟參奉。尹光碩爲禮賓參奉。閔光暹爲順康園守奉官。金泗昌爲定陵參奉。成元柱吳世忠爲假引儀。
정조 8년
兵批。以具善復爲知訓鍊。李文源爲副摠管。尹範敍爲訓鍊正。朴基爀爲慶尙左兵虞候。柳晦源爲洪忠水虞候。具敍五爲同知。鄭學畊爲都摠經歷。申啓文爲都摠都事。趙應鉉爲平安監營中軍。尹範敍爲咸鏡監營中軍。申大坤爲西原營將。沈鑏爲公山營將。李健秀爲長津柵僉使。金尙潤爲赤梁僉使。朴垕春爲蝟島僉使。李邦顯爲花梁僉使。李命植爲金甲島萬戶。徐英輔爲訓鍊副正。金峻岳爲全羅兵虞候。林澤珍爲兔城僉使。高道熻爲長峰萬戶。金爀爲龍津萬戶。金養新爲在德萬戶。鄭必澄爲山羊會萬戶。李壽鵬爲黃海水使。李昌祿爲豐山萬戶。金采酉爲水口萬戶。韓龍彩爲南村別將。張世顯爲大峴別將。鄭學畊爲宣傳官。李厚在爲訓鍊僉正。李秉晟爲訓鍊主簿。張宅淳爲古豐山萬戶。鄭潤龜爲阿吾地萬戶。李民秀爲訓鍊副正。金樂祐爲都摠經歷。鄭爀爲訓鍊判官。金興瑞爲秃用別將。柳文植爲宣傳官。元宇鎭爲五衛將。申翊文爲五衛將。申應周爲內乘。李鎭國爲都摠經歷。鄭周誠爲都摠都事。崔範星爲大興中軍。孫錫圭爲蒜山僉使。僉知單李鉐李鼎九。副司果李尙載。副司直鄭昌聖閔鍾顯徐有成成德朝沈基泰。副護軍申大坤沈鑏尹在醇。副司直金文淳李亨逵李思祚李敬養李東稷李顯靖成種仁。副司果沈樂洙。金宗履爲訓鍊僉正。金爀鄭達新爲訓鍊主簿。李顯三崔尙耆李㙉爲武兼。金世徵爲五衛將。李敬進爲都摠都事。李光澤爲慶尙左兵虞候。李昌郁爲金城別將。成夢龍爲訓鍊判官。趙學永崔佑梁李光浹爲訓鍊主簿。蟾津別將單曺允大。除授事。承傳。訓鍊主簿單張世顯本院去館。副司直洪檢金尙集。同知單王漢禎。金珠淵爲羽林將。李養謙爲忠壯將。李身敬爲訓鍊僉正。李壽哲爲訓鍊主簿。李顯昱爲武兼。金獜瑞爲五衛將。鄭學畊爲訓鍊副正。同知作闕單徐赫修。僉知作闕單朴師尹。金尙集爲副摠管。李身敬爲宣傳官。成彦霖爲武兼。洪禹範爲蟾津別將。同知單李秉模。僉知單趙時偉。能磨兒郞廳單裵俊福。椒島僉使趙弘鎭。古堗山別將李度謙。除授事。承傳。閔廷桓爲訓鍊僉正。沈樂洙爲文兼。曺允大爲文兼。張時漢爲椒島僉使。金履基爲古堗山別將。趙雲履爲宣傳官。具載敬爲武兼。鄭選爲慶州營將。副護軍徐赫修朴師尹金世徵李敬一趙榮弼韓宗濟宋景煥。副司直朴天行洪宗藎李晴。副司果申馥沈興永韓商新。副司正李敬五。韓炯爲忠翊將。李益懋爲訓鍊判官。孫克福爲武兼。柳煥寅李光曄盧尙樞爲武兼。奉致𤧊李漢瑞南履周金益喆爲部將。鄭慶龍張泰星河潤海金光德權就一姜道瑊陳邦一吳德弘爲守門將。趙拓壤爲訓鍊主簿。趙雲行爲武兼。副護軍尹得弘。朴孝晉爲都摠經歷。沈錫爲都摠都事。具世勣爲全羅左水使。沈鳳淳爲神光僉使。李厚在爲都摠經歷。朴挺玉爲都摠經歷。柳煥輔安百漢金弘運鄭世擎爲武兼。元光厚爲訓鍊僉正。洪允復爲都摠都事。李鎭宇爲中樞都事。丁好南爲鎭東萬戶。林載洙金履彬爲訓鍊主簿。崔名宇爲訓鍊判官。吳健爲從浦萬戶。副司直李亨元。副司果鄭鍊具載敬孫克福趙雲行許鍒姜彙鈺權坰金致光洪百海金昌澤。閔光德爲武兼。李亨元成道種爲宣傳官。尹𡊠徐命基爲訓鍊主簿。曺命五爲部將。辛在復爲魚面萬戶。趙雲履爲訓鍊副正。崔重敎爲宣傳官。閔致愼爲都摠都事。洪龍運爲宣傳官。沈景民徐泰秀爲武兼。高達門爲守門將。金貴澤爲武兼。洪道俊爲部將。金致斗爲守門將。權管秩。舊坡知李東爀。廟洞金樂水。自作仇非柳光濂。同仁朴鼎明。嗭洞李漢就。大吉號里李漢茂。小吉號里康聖堯。
정조 8년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而親臨都目政事相値。不得爲之之意。敢啓。傳曰。知道。
정조 8년
朴祐源。以弘文館言啓曰。本館上番。連日闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 8년
李時秀。以兵曹言啓曰。本曹參判金文淳。方有身病。今日都政。不得進參云。親臨大政。事體有別。堂上不可不備員。卽爲牌招。以爲同參之地。何如。傳曰。允。
정조 8년
趙興鎭。以兵曹言啓曰。來正月初一日。社稷祈穀祭親行時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。爲萬民祈豐年。雖値除夕。有此經宿。以禁營舊番鄕軍五哨。御營舊番鄕軍五哨。爲先後廂。馬兵騎士。以三營入直。各留二名。餘皆出用。訓將領率隨駕。旗幟以單營之制排立。將校及各色標下軍等減數。略略出用。俾知朝家爲渠輩軫念之意。而禁軍入直八十人隨駕。斥候量宜。只數處爲之。餘與伏兵竝除之。扈衛軍官隨駕。亦爲除之。今番動駕時出宮。旣在除夕。還宮又當元朝。隨駕營門。切勿用棍。俾軍校穩穩餞迎事。訓局及龍虎營。以此意分付。留陣置之。把守軍斥堠軍。皆以鄕軍磨鍊。
정조 8년
趙興鎭。以兵曹言啓曰。前監司李秉模趙時偉。自吏曹送西矣。瓜滿監司。例爲同僉知。隨品置處。而時無見窠。依例作闕下批之意。敢啓。傳曰。知道。
정조 8년
徐龍輔。以備邊司言啓曰。御史可合人。抄啓事。命下矣。臣等相議抄出。別單書入之意。敢啓。傳曰。知道。
정조 8년
御醫金泰儉書啓。領敦寧鄭存謙病症。大槪脈度虛軟無力。而浮數則比昨少減。寒熱自汗。少無減勢。夜又虛煩不寐。主家桂枝湯姑止。方用加味益氣湯。此藥極爲穩當。而主家以爲。狗馬賤疾。至煩聖念。特命太醫看病。齎賚珍劑。恩數曠絶。伏地感泣。不知所達。王人之淹留陋次。已經兩宿。病裏惶恐。如添一病。惟願遄還。使病心少安云。而臣姑爲仍留之意。詮次啓達。傳曰。着意不離看病。
정조 8년
甲辰十二月二十五日辰時。上御涵仁亭。親臨都政入侍時。行都承旨尹坊。行左承旨朴祐源。右承旨李時秀。左副承旨趙興鎭。右副承旨李祖承。同副承旨徐龍輔。假注書李遇濟尹之鉉。記事官李崑秀尹行任。檢校直提學徐有防。以次進伏訖。上命吏兵判進前開政。吏曹判書李命植。參判徐有防。參議趙鼎鎭。正郞曺允大。兵曹判書李在簡。參判申大升。參議權。參知金履正。正郞崔守魯李百亨權儐。佐郞金鳳顯尹九宗鄭觀輝進前。上曰。吏曹實郞廳。何不入來乎。注書出去。催促。可也。賤臣承命出催促。而還入進伏。已命植所啓。晉州牧使蔚山府使。今當差出。而俱以營下劇邑。素稱難治。不可不擇差。他道有聲績未準朔守令。竝擬。又或有營下作窠之事。則一體竝擬。何如。上曰。依爲之。出擧條又所啓。守令多窠。今當差出。而未準朔禁軍將及營將邊將虞候中軍都事守令。竝擬。何如。上曰。依爲之。出擧條又所啓。四館陞出六品時。例有九處講後遷轉之規。而承文院褒貶。如或有故過限。則四館積滯。不可不慮。自前雖未經九處講。亦有陞六之規矣。今秋冬等褒貶。不得爲之。故當出六品者。未免積滯。依例遷轉。何如。上曰。依爲之。出擧條又所啓。今都目大政。各岐仕滿應遷者。相避及未準朔監察禁府都事戶曹刑曹工曹漢城府郞官平市署官員五部都事各司久任時推人員。竝擬。何如。上曰。依爲之。出擧條在簡所啓。蒜山僉使。旣非久勤窠。所帶別中營將之號。自在減下。而所屬信川載寧兩邑。分屬於各其附近營將邑之意。分付道帥臣。何如。上曰。依爲之出擧條又所啓。今番都政。堂上窠甚窄。應遷營將。亦無以內擬。在外五衛將。竝姑改差。何如。上曰。依爲之。出擧條又所啓。知訓鍊今當差出。而當品中。可擬之人乏少。從二品竝擬。何如。上曰。依爲之。出擧條又所啓。黃海水使。今當差出。而擬望之人乏少。他道未準朔守令。竝擬。何如。上曰。依爲之。出擧條又所啓。陞資營將中軍。今當差出。而未準朔守令虞候。竝擬。何如。上曰。依爲之。出擧條又所啓。長津柵別將。陞爲僉使。仍作邊地履歷窠事。定奪矣。本津別將。以僉使望差出時。別將張彦興。遞付京職。何如。上曰。依爲之。出擧條領議政徐命善所啓。輔德鄭述祚之子。特令其父舊僚之義。至下桂坊調用之命。凡在瞻聆。孰不感聳。但桂坊參下。洗馬外。皆是不可直拜之窠。且述祚年已望八。家又貧窮。情理甚急。有難遲待。先除寢郞。亦足爲酬勞之道。適因言端。敢此仰達矣。上曰。當初承傳。旣念舊僚。豈可尙不收用。申飭銓曹。今日政收用。可也。出擧條在外及未肅拜玉堂兩司。竝許遞。出榻敎兵曹違牌堂上。許遞。出榻敎吏曹郞廳趙弘鎭李度謙爲先汰去。仍令該府。拿問處之。其代。卽爲差出。使之先參政後謝恩。出榻敎上命書傳敎曰。守令邊將。各別擇擬。初仕亦爲擇擬。松都西北人。戊申軍功人。戰亡人子孫。着意錄用事。申飭兩銓。吏曹參判。待下批牌招察任。出榻敎上命書傳敎曰。吏曹參判金文淳。聞其實病。勢難參政。郞廳趙濟魯。親病亦難暫時離捨云。金文淳許遞。趙濟魯改差。今日政。以在京無故人差出。待下批先入侍後謝恩。違牌吏曹參判許遞。今日政差出。待下批牌招。先入侍後謝恩。出榻敎吏曹參判徐有防。更爲牌招。同參政事。出榻敎公山判官改差。今日政。各別擇差。出榻敎吏曹執筆郞廳。事過後拿處。出榻敎排設房司鑰。令攸司科治。出榻敎新除授兵曹堂郞。先入侍後謝恩。出榻敎吏曹假郞廳任希鐸。事過後拿處。出榻敎當該注書汰去。出榻敎上曰。復命入侍。可也。違牌承旨許遞。今日政差出。待下批牌招。先入侍後謝恩。出榻敎吏曹參議趙鼎鎭推考。出榻敎上命書傳敎曰。兵曹久勤窠窄云。外輔亦已稍久。秃用山城別將李尙載。今日政。遞付京職。吏曹假郞廳張志默韓珩一拿處。出榻敎以拿處傳旨。上曰。分揀。副正徐英輔改差。今日差出。出榻敎假注書尹之鉉汰去。注書望。斯速擬入。柳畊落點。賤臣承命趨進。吏曹正郞曺允大。事過後拿處。出榻敎上命書傳敎曰。吏曹正郞曺允大。政席徑出。萬萬駭然。飭敎之下。終不入來。焉有如許紀綱。蟾津別將除授。當日辭朝。時任別將。遞付京職。吏曹時無郞廳。無以開政。時囚罪人李度謙趙弘鎭。付過放送。仍任前職。使卽先入侍後謝恩。新除授佐郞鄭萬始。雖未知病勢之如何。催敎已久。稱以擔曳闕外。尙不入肅。亦極駭然。更加嚴飭入來。執筆蟾津別將曺允大改差。仍任前職。使之參政。出榻敎新際授臺諫竝牌招。出榻敎在外臺諫許遞。今日政差出。出榻敎領議政徐命善所啓。副司果李復永。屢典州郡。聲績茂著。才識幹局。未易多得。當此人才渺然之日。宜有拔例陞擢之道。副司果李復永。加資調用。似好。故敢達矣。上曰。依爲之。出擧條副司果李復永。特命加資。又所啓。水原府使洪檢。以宰臣出宰。將及三載。經賑支勅。亦云勞矣。今姑許遞。何如。上曰。依爲之。出擧條水原府使洪檢。特命許遞。上命書傳敎曰。久勤之窠窄。莫若今政。蟾津別將。聞是京校統校輪次差送之窠云。今番以京校差出。後次連二次。統校差出事。分付。又命書傳敎曰。同義禁李敬倫。以守令事。方在拿處中。金吾之任許遞。說書李敬五許遞。今日差出。出榻敎上命書傳敎曰。催促已久。尙無動靜。事體所在。極爲駭然。吏曹郞廳趙弘鎭。椒島僉使除授。李度謙古突山別將除授。皆令當日辭朝。時任僉使別將。遞付京職。吏禮換房。出榻敎上命書傳敎曰。今聞銓曹言。外補郞官等。尙在闕外。不爲入來肅拜。此等處義。前所未見。邊將旣非銓郞。則又復逡巡。擧措極爲怪駭。前吏郞趙弘鎭李度謙外補。亦屬寬假。竝施削板之典。又命書傳敎曰。今日親政時。注書尙瑞院官員。依列陞六。上命退出。諸臣以次趨出。
정조 8년
行都承旨尹坊坐。行左承旨朴祐源坐。右承旨李時秀坐直。左副承旨趙興鎭坐。右副承旨李祖承坐直。同副承旨徐龍輔坐。注書朴能源病一員未差。假注書魚用謙仕金孝建仕直。事變假注書洪義浩仕。
정조 8년
傳于李祖承曰。開城留守。明日辭朝。
정조 8년
傳于李祖承曰。排設司鑰。科治分揀。
정조 8년
以吏曹執筆郞廳曺允大拿處傳旨。傳于李時秀曰。分揀。
정조 8년
以吏曹假郞廳任希鐸拿處傳旨。傳于李時秀曰。分揀。
정조 8년
李時秀。以弘文館言啓曰。本館下番修撰臣申耆。以社稷祈穀大祭祭官。今日議政府肄儀時。晝仕出去之意。敢啓。傳曰。知道。
정조 8년
李祖承。以弘文館言啓曰。新除授校理成德雨。時全羅道咸平縣任所。經筵入番事緊。請斯速乘馹上來事。下諭。答曰。依啓。
정조 8년
李祖承。以吏曹言啓曰。今此宗廟各陵園正朝祭獻官。當以從二品正三品塡差。而老病公故外。實無分排之路。以刑官通融塡差以入之意。敢啓。傳曰。知道。
정조 8년
李時秀。以戶曹言啓曰。今年內。貧寒宗室子女。婚扶助數。別單書入之意。敢啓。傳曰。知道。
정조 8년
李祖承。以備邊司言啓曰。依傳敎。安州陪持持來狀啓。以申時塡書。而陪持則以四更頭離發。納供時刻相左委折。發關査問於伴送使金魯鎭處矣。卽見伴送使金魯鎭。平安監司鄭民始所報。則以爲。勅行到安州站啓本。申時果爲修整。而伊日適値問安中使接見。或有說話之更爲探知者。陪持姑令遲待。酉時末使之發去。而陪持則以四更頭發去爲言云。陪持之受出狀啓後。夤緣各處私札之受去。致此時刻之遲滯與否。陪持上京。故不得査問云矣。塡時後發送。不過一時之間。而陪持之敢以四更頭納供者。萬萬痛該。當該陪持。則前草記中。旣已請罪。而伴送使狀啓所塡之時。與發送時刻。未免相左者。亦歸不察之科。伴送使金魯鎭。從重推考。何如。傳曰。允。
정조 8년
李時秀。以刑曹言啓曰。建陽門作挐罪人弘文館使令金福大定配。而令道臣刑推一次。押送都使令金壽太。分揀事。命下矣。依下敎。金福大慶尙道河東府定配。分付道臣。各別嚴刑一次。押送配所。金壽太分揀放送之意。敢啓。傳曰。知道。
정조 8년
趙興鎭。以備邊司言啓曰。卽見內需司所報。則草記批旨內。給代一款。他各司旣皆防塞。則獨於本司。豈可許施。然今番支勅物種之新備所入。比前雖曰倍蓰。或全數持去。或多閪失。不可不及今一竝改備。然後來頭支勅時。無若今番之窘速。此意本司知悉。請得衛門。有難遽然下敎。枚報備局。使之從便講究。論理草記事。命下矣。內司所捧身貢。折半蕩減之。勿令給代。寔出於軫念經費宮府一體之聖意。而至於支勅器皿等屬。則亦不可不及今措置。以備來頭所用。物力區劃。在所不已。常平廳旣是支勅衛門。見今遺在。足可推移。常平廳錢三千兩。卽爲輸送內司事。分付。何如。傳曰。允。
정조 8년
全羅監司李在學疏曰。伏以。臣之不才。臣自知之。不惟臣知之。同朝之所共知。聖明之所悉燭。則南藩重寄。奚爲而及於臣也。如臣無似。豈足備數於百執事之末。而偏被我殿下特達之眷。庇覆如仁天。敎牖如慈父。以內以外。滾滾歷颺。無非臣夢想之所未到。頂踵皆恩。絲毫無報。每一思惟。不寒而栗。豈不欲殫竭駑鈍。圖酬涓埃。而無奈才具則空疏。心力則淺短。做事不能周詳。到底輒生瘡疣。雖一郡一縣之任。猶患不克負荷。況方面之奇。旬宣之責乎。八路藩臬。孰非重任。而至於湖南。最號難治。數千里幅員之廣。六十州簿書之繁。雖令長於剸理者當之。亦云難矣。近年以來。衆弊又滋。島陸群孽。輒有跳踉之患。峽野狡俗。每多漸染之憂。盛化雖已覃遐。人心轉不猶古。此時承流之地。宜盡愼揀之道。而乃以臣之最居人下者。容易畀之。豈不有乖於朝家綜核之政乎。噫。官至刺史。古人稱榮。養以專城。人子至願。臣今將往病母。供以官廚。則反哺之私。可以獲伸。在臣心豈不感且幸矣。而以其擔負之重。較諸綿薄之力。則不啻若僬僥千勻。早晩顚沛。理必無幸。其於誤國事而辱聖簡何哉。反復思量。無望承膺。敢暴肝膈之懇。仰瀆紸纊之聽。伏乞聖明。察臣辭之非出例讓。諒重任之不宜濫授。亟命鐫遞。以幸公私。不勝大願。答曰。省疏具悉。卿其勿辭。往欽哉。
정조 8년
開城府留守尹塾疏曰。伏以。三陽新啓。百度皆昌。聖候臻益康之會。睿知有漸就之休。帀域含生。舞蹈惟均。況如臣受恩罔極。糜躬圖酬者。撫時歡忭之心。爲如何哉。仍伏念。臣以庸愚不似之質。墻壁無依之蹤。幸遭千一之會。厚蒙山海之恩。前後歷揚。已踰涯分。臣常驚惶悚蹙。杜門謝跡。惟恐榮塗之逼身矣。千萬夢寐之外。霈澤又渙。特畀以舊都居留之任。臣於是。聞命隕越。措躬無地。噫。天地所以好生萬物者。欲其物物各得其所也。今臣卽萬物中一蠢蝡者。而旣蒙天地覆育之德。又蒙我聖明竝天地之恩。一飮一啄。莫非造化攸及。而忽又委以匪分之職。此雖出於好生之至意。而豈無歉於各得其所之義者乎。臣之平生一念。惟以不失赤子瞻仰父母之心。矢報我殿下喣濡生成之澤。勿論夷險燥濕。竭蹶趨承。顚沛不虞者。一世之所共知也。然而今臣所叨。非徒地望之太過。舊京風俗。富豪獷戾。素稱難治。雖使才器全備者當之。恐難措置之得宜。若臣疎迂譾劣者。萬無堪荷之望。伏乞聖慈。無謂臣例讓。特收成命。遞臣本職。爲公私兩便之地。千萬幸甚。答曰。省疏具悉。卿其勿辭察任。
정조 8년
甲辰十二月二十六日辰時。上御涵仁殿。親臨都政入侍時。行都承旨尹坊。行左承旨朴祐源。右承旨李時秀。左副承旨趙興鎭。右副承旨李祖承。同副承旨徐龍輔。檢校直閣鄭東浚。假注書魚用謙金孝建。記事官李崑秀尹行任。行吏曹判書李命植。參判徐有防。參議趙鼎鎭。正郞曺允大。假郞廳韓相肇承膺祚朴大良。兵曹判書李在簡。參判申大升。參議權。參知金履正。正郞崔守魯李百亨吳翼煥鄭觀輝。佐郞金鳳顯尹九宗金遇國車亨衢。以次進伏訖。上以衮冕陞御座。諸臣皆以黑團領入侍。上命之進箋。引儀呼唱。纂輯廳提調徐命善。堂上嚴璹鄭昌順。郞廳李東稷。入就拜位。行四拜禮。讀箋官東稷。陞殿讀箋訖。諸臣又四拜退出。上曰。領相入侍。領議政徐命善。上殿進伏曰。夜來聖體。若何。上曰。一樣矣。命吏兵批堂郞入侍開政。時秀曰。今聞吏判。氣痓不省人事云矣。上曰。自內局賜之藥物。俟少差開政。因入小次。命承旨入侍。祖承進伏。上曰。吏判之病。何如。祖承曰。今則小差。方欲開政云矣。上改服出御。諸臣皆以時服入侍。命植在簡等。以次分東西進伏。上曰。開政。可也。因命書傳敎曰。畿邑湖南守令。纔經大賑。勿拘常格。各別擇差。又命書傳敎曰。査啓回啓。纔已入啓。慶州營將韓善養改差。今日政差出。又命書榻敎曰。咸從府使朴基豐改差。又命書傳敎曰。西銓出六窠窄。虛付司果之數。若是夥然。不可無變通之道。備郞中有實職人。竝姑改差。今日政虛司果。次次區處。又命書傳敎曰。春坊番次苟簡。新除授春坊。待下批牌招察任。又命書榻敎曰。行首宣傳官改差。命善曰。全羅左水使李亨元。親年篤老。情理絶急。呈狀乞遞。今姑改差。何如。上曰。依爲之。在簡曰。全羅左水使。今當差出。而擬望之人乏少。他道守令。竝擬。何如。上曰。依爲之。命善曰。珍島郡守李燁。古阜郡守安廷鐸。俱是未經五品之人。而遷擬郡守。至於受點。利川雖是府使降號之邑。而與營下啓請窠有異。以郡守擬縣監。有違政格。銓堂推考。三望筒。竝令改磨鍊以入。何如。上曰。旣有勿拘之命。政官勿推。望筒仍令用之。可也。又命書傳敎曰。今番都政。守部初仕十二窠。京武三人。六道武弁。濟州松都武弁各一人。咸鏡南北關武弁各一人點下。惟關東沁都。未免獨漏。殊非一視之意。關東則雖得照擬。以低望之故。未得受點。沁都則雖無見擬。年前都政。一銓長亦有筵稟。更爲取才之例矣。禁御哨官遷轉之代。各有一窠。關東武弁取才入格人。令御營知悉。哨官先爲啓下。沁都武弁。則兩營騎士。或上京求仕人中。明日賞試射坐起時。禁將取才。居首一人。本營哨官。亦爲啓下草記事。分付。以此傳敎。載之西銓大政考。以爲後考之地。又命書傳敎曰。今日政。新除授守令察訪邊將中軍虞候別將權管。初仕出六復職人。皆令明日謝恩。仍令留待。又命書榻敎曰。兵曹佐郞車亨衢汰去。在簡曰。動駕不遠。領軍之任。不可不備。在外禁軍別將。改差。何如。上曰。依爲之。命善曰。二十九日動駕時。訓局當爲都領隨駕。而大將具善復。病勢甚劇。無以進參云。在前如此之時。或有他大將兼領中軍代領之例。今番則何以爲之乎。敢稟。上曰。禁衛大將。都領隨駕。可也。時秀曰。延祥詩製述人。旣已抄啓矣。大提學吳載純。待明朝牌招。以爲出韻科次之地。何如。上曰。依爲之。又命書傳敎曰。建陽門把門宣傳官汰去。今日政差出。命退。諸臣以次退出。
정조 8년
行都承旨未差。行左承旨朴祐源內閣齋宿。右承旨李時秀齋宿。左副承旨趙興鎭齋宿。右副承旨李祖承齋直。同副承旨徐龍輔齋直。注書朴能源齋宿一員未差。假注書金孝建齋直。事變假注書李德鉉仕。
정조 8년
藥房都提調徐命善。提調徐有隣。副提調尹坊啓曰。兩日寒殿。親臨大政。伏未審夜間。聖體。若何。臣等率諸御醫。趁早入診。詳察聖候爲宜。王六妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。傳曰。知道。王大妃殿惠慶宮中宮殿世子宮口傳問安。答曰。知道。
정조 8년
李時秀啓曰。監察十三員內。三員未署經。今此擧動時。押班監察二員及各處祭享。無以分排。在前如此之時。有未署經監察。署前行公之例。今亦依此例出仕事。分付。何如。傳曰。允。
정조 8년
傳于李時秀曰。吏兵房承旨與守令邊將。初仕出六人入侍。
정조 8년
李祖承啓曰。事變假注書洪義浩。身病猝重。勢難察任。今姑改差。何如。傳曰。允。
정조 8년
洪義浩改差。代以李德鉉爲事變假注書。
정조 8년
以香室社稷祈穀祭受押單子。傳于李祖承曰。親押。
정조 8년
李時秀啓曰。吏曹參判徐有防。參議趙鼎鎭牌不進罷職傳旨及推考傳旨。今方捧入。而開政命下之後。如是違牌。不卽擧行。事甚未安。參判更卽牌招。何如。傳曰。允。參議只推。一體牌招。
정조 8년
以武藝廳甲辰年射藝都計劃單子。傳于趙興鎭曰。賞格各營門。曾已輪回。分付。昨年則都監擧行。元等則兵曹擧行。此計劃施賞。左番。禁營擧行。右番。御營擧行。分等施賞後。草記。弓矢自軍器寺。依例頒給。筒介以木綿代給。
정조 8년
以前假注書朴蓍壽拿處傳旨。傳于徐龍輔曰。分揀。
정조 8년
以兵曹佐郞車亨衢汰去傳旨。傳于趙興鎭曰。分揀。
정조 8년
傳于趙興鎭曰。開城留守尹塾下直。長弓一張。長箭一部賜給。
정조 8년
趙興鎭啓曰。明日展拜時。兵曹判書李在簡。當以別侍衛進參。待開門牌招。何如。傳曰。允。
정조 8년
李時秀啓曰。檢閱李崑秀。旣已還付。卽爲牌招。何如。傳曰。允。
정조 8년
傳于朴祐源曰。伴長尙不出肅。合製不得設行云。未肅拜大司成許遞。今日政差出。待下批牌招。明日設行。
정조 8년
傳于徐龍輔曰。在外臺諫許遞。今日政。以在京無故人差出。待下批牌招齋宿。
정조 8년
有政。吏批。判書李命植呈辭受由。參判徐有防。參議趙鼎鎭進。右副承旨李祖承進。以金履厚爲執義。趙榮弼爲司諫。鄭濡李級爲掌令。崔顯重爲持平。徐瀅修爲副校理。李祖源林道浩爲副修撰。鄭萬始爲兼文學。李崇祜爲同春秋。李命植爲繕工提調。金文淳爲氷庫提調。鄭昌聖爲景慕宮提調。崔起謙爲懿陵令。趙重鎭爲刑曹正郞。金啓淳爲工曹正郞。申史源爲永禧殿令。南獜耇爲中部都事。李齊淵爲東部都事。尹之鉉爲崇陵別檢。姜忱爲宗簿正。成德雨爲東學敎授。徐美修爲兵曹正郞。洪文泳爲中學敎授。任希默爲義興縣監。鄭宇淳爲同義禁。監察鄭周誠。宣傳官成道鍾相換。洪宗藎爲左通禮。李祖源爲司僕正。李廷仁爲刑曹佐郞。金魯成爲漢城判官。柳畊爲禮曹佐郞。趙鎭明爲監察。尹守翼爲司饔主簿。黃基玉爲掌樂主簿。鄭大容爲司僕主簿。金鳳顯爲工曹正郞。宋鎭運爲章陵令。權坰爲典籍。申大升爲大司成。李敬五爲說書。李顯靖爲弼善。孟至大爲副修撰。李得臣爲兵曹參判。尹守翼爲監察。李敬裕爲兵曹佐郞。趙寅采爲南部都事。李翊永爲活人別提。金致光許鍒爲典籍。李載徽爲禮曹正郞。南公轍爲司饔主簿。洪文泳爲司僕正。李秀夏林道浩爲掌令。金熙朝爲持平。兼春秋單車亨衢。
정조 8년
兵批。判書李在簡病。參判未差。參議權病。參知金履正入直進。同副承旨徐龍輔進。副司果單洪文泳金煹。副司正單李敬五。
정조 8년
李時秀啓曰。兩司侍臣。當爲淸齋。未肅拜人員。竝卽牌招。今日政。新除授臺諫。待下批一體牌招。以爲齋宿之地。何如。傳曰。允。
정조 8년
以執義金履厚。持平李永穆。正言朴基正尹翊東牌不進罷職傳旨。傳于徐龍輔曰。只推。更爲牌招。
정조 8년
傳于徐龍輔曰。都承旨許遞。前望單子入之。
정조 8년
備忘記。朝筵因言端。已示予印記念之意。而己卯年予以世孫。行冊禮時。講書院僚屬。因特敎極擇差出。此宰臣與李判府爲左右翊善。而左翊善如春坊之輔德。對擧冊函。今年講書。舊僚率皆記錄。獨此宰臣。尙在淹滯之中。且其地閥資歷。合置卿列。況諫長通擬。今近三十年。都摠管適有窠。行都承旨尹坊陞品。仍令該曹口傳擬入。待下批牌招察任。
정조 8년
兵曹口傳政事。以尹坊爲都摠管。
정조 8년
以寶劍望筒。傳于趙興鎭曰。差祭及懸頉摠管許遞。前望單子入之。
정조 8년
副摠管前望單子入之。金用謙金相玉落點。
정조 8년
金吾堂上前望單子入之。判義禁鄭一祥。同義禁李得臣落點。
정조 8년
兵曹口傳政事。以李得濟爲禁軍別將。
정조 8년
趙興鎭。以禁衛營言啓曰。本營把摠吳璟。身病猝重。勢難察任。改差。何如。傳曰。允。
정조 8년
趙興鎭。以禁衛營言啓曰。依傳敎。沁都武弁求仕人。廣加搜訪。則適値歲末。盡爲下去。兩營騎士。亦無隨行者。故姑未擧行。而傳敎內辭意。自臣營行關沁都。待其求仕人上來。取才後居首人。本營哨官差下之意。敢啓。傳曰。知道
정조 8년
趙興鎭。以禁衛營言啓曰。依傳敎。武藝別監左番技藝居首裵萬根。木布各二疋。之次馬象箕。木布各一疋。分給之意。敢啓。傳曰。知道。
정조 8년
趙興鎭。以御營廳言啓曰。依傳敎。武藝別監右番技藝居首金大千處。木二疋布二疋。之次鄭鐵重處。木一疋布一疋。分等施賞之意。敢啓。傳曰。知道。
정조 8년
徐龍輔。以御營廳言啓曰。今十二月二十八日景慕宮展拜時。依兵曹節目。集春營入直軍二十名。領軍把摠李煥。哨官李景佐率領。月觀門左邊設布帳外排立。東營入直軍三十名。把摠李福遠。哨官蔡述夏率領。宮大門外把守。而竝待標信出用。解嚴後。還入直間。集春營哨官南述老。東營哨官李明祿。代直之意。敢啓。傳曰。知道。
정조 8년
李祖承。以義禁府言啓曰。洪忠監司沈豐之狀啓據。刑曹粘目內。公山判官朴綏源。移本府處之事。允下矣。朴綏源時在任所云。依例發遣府羅將。拿來。何如。傳曰。允。
정조 8년
大司諫李東馨啓曰。臣姿性疎闇。見識寡陋。本不合於淸朝耳目之任。而曩叨見職。全昧格例。瘡疣百出。醜拙畢露。果然堂論崢嶸。譏斥備至。至蒙譴罷之典。臣於是。滿心悚恧。無面可顯。曾未幾何。除旨聯翩。決難冒應。輒事違傲。而聖度寬大。或賜鞶褫。或止例勘。臣誠以罪爲榮。且惶且感。益不省置身之所。方此屛伏訟愆之中。又伏奉諫省新命。未知聖明。何所取於已試僨敗之賤品。而每有此誤簡也。臣固當含恩怵分。竭蹶趨承之不暇。而第念一出脚。而處事昏謬。國體由臣而壞了。臺風由臣而隳盡。人言之來。無辭自解。況又以向日議諡後。不言三司。見斥於憲臣。其爲溺職之罪。尤無所逃。以此以彼。薇垣一步。便同鐵限。臣雖無似。粗識廉防。豈可以時月之稍久。復何敢厭然冒據於臺次乎。請命遞斥臣職。答曰。勿辭。亦勿退待。
정조 8년
義禁府啓目。守門將鄭宅慶金龍弼等。原情云云。傳旨內辭緣。泛稱遲晩。所當刑推得情是白乎矣。旣有待供辭判下擧行之命。依下敎。待判下照律。何如。判付啓。分揀放送爲良如敎。義禁府啓目。會寧前府使李漢豐柳鎭恒。鍾城前府使姜五成。穩城前府使金漢謙金道煥柳大源。慶源前府使李燁。慶興前府使李敬倫趙榮德韓光迪等。原情云云。傳旨內辭緣。泛稱遲晩。所當請刑是白乎矣。曾經侍從閫師宣傳官。勿爲請刑。旣有先朝受敎。且有待供辭判下照律擧行之命。依下敎。待判下照律。何如。判付啓。十囚之供。如出一口。皆言依定式着意裁植。亦已枚報營門。自營門屢行摘奸是如爲有則。植木外茂。土地所然。旣非槖馳。何責於守令。竝只付過放送爲良如敎。
정조 8년
副司直李崇祜疏曰。伏以。臣向伏承事大文字編輯時句管之命。臣不敢以不才辭。乃取槐譯兩院冊子。纔始校讎之役。不幸臣家。夜被鬱攸之災。書亦同歸絳雲。凡槐院所在詔勅表奏咨啓五十編中。臣所持來十三編。則一無免焉。其他分類抄選等編及譯院所錄。雖是從五十編抄謄者。而亦皆蕩焉掃地。今雖博蒐中外。補其闕漏。臣之罪。固已難贖。況此十三編所錄。安保其盡得無遺乎。噫。是書也。不徒備一代之故實。將以應百世之事變。乃殿下深軫其雜出散記。難於考据。特命會撮諸編。錄成一統。將以使來後徵信。如指諸掌。甚盛事也。而臣不能對揚明命。乃反使許多文籍。傡入灰燼。震凜悸䀌。生不如死。今始收拾驚魂。露章自列。伏乞聖明。特下臣司敗。議臣不善典守毁失公籍之罪。以爲人臣任事者之戒焉。答曰。省疏具悉。所陳。朝筵已下敎。卿其勿辭。
정조 8년
掌令李思祚疏曰。伏以。臣於昨夕。隨諸僚齊會闕下。以趙嵎事。聯陳短箚。曉伏見批旨下者。始誨以專昧事面。末乃又不示從違。敎責諄複。威罰不加。臣實滿心慙惶。無地自容。且臣於日前應旨之下。實仰求助之盛意。豈無對揚之微誠。義重懲討。一箚聯名。僚義同然。未遑暇及於時政得失之間。而當言不言之罪。臣已自頌。及登賓筵。誨責嚴正。辭敎切至。威顔咫尺。恧蹙靡措。草草引避。亦隨長僚之後。而幸借方寸之便。未效沫飮之忱。旋承鞫座往參之命。泯默退出。淟涊盤礴。已至多日。由前由後。顚錯生疎之失。已入於聖明之俯燭矣。見職去就。已無可論。伏願俯垂鑑諒。亟削臣職。以警具僚焉。臣於乞劾之章。憂憤益激。語雖章皇。更此申複。惟聖明垂察焉。噫嘻。痛矣。亂逆之層生。世道之壞決。何莫非鄭妻龜柱之爲其根柢窩窟。而八年爭執。天討不行。太阿倒柄。王綱掃地。臣實有憾於天地之大。宗社之憂。臣民之痛。容有其極。雖以今番揆明之衡東彬事言之。揆賊之做出凶言。納刺沙目等說。旣在於渠之所志。自服於鞫庭訊覈。則不可以鄕曲亂民。置而不論。其凶慘煽動之狀。與夏賊一而二也。忍杖徑斃。未及正法。已是失刑之大者。孥戮之典。斷不可已也。之衡之與揆賊。倡和凶言。爛熳綢繆之跡。綻露於東彬面質之時。而終始柢賴。忍杖徑斃。究其情節。萬萬叵測。若捧決案。則渠亦豈免收孥之典乎。東彬則揆明之衡。日聚渠家。或以近族。或以學長。常時親切。不言可知。而及其凶言之說去說來。逆謀之自唱自和也。渠旣以每每熟聞。一一承款。則知情之律。實所難逭。兩賊已斃之後。鉤詰根因。只在東彬。而遽下酌處之命。論以獄體。寧有是理。伏願亟寢成命。更鞫得情。夬正邦刑焉。至於趙嵎。則以賊晠之弟。當初負犯。亦宜嚴覈。而移配之命。漸就從輕。依啓之批。混入宥典。王府之擧行。姑在未勘。兩司之爭執。尙今無聞。此固臣等之罪也。嵎若有一分畏戢國法之心。則打破防守。毆擊將差。突入官庭。咆𠷺狼藉。招集徒黨。氣勢凶悖。不少顧忌。直爲逃躱者。究厥所爲。萬萬獰慝。此說一播。王法不行。則將不知此等凶孽之謫配者。皆以爲嵎猶不死。吾屬亦然。鳥奔獸竄。相繼而逃。嘯聚竊發。慮無不到。臣謂趙嵎。具格發捕。設鞫嚴問。快施當律。嚴飭各道諸罪人謫配地方官。曉諭趙嵎置辟之由。俾絶來頭之患。宜矣。臣於日昨推鞫罷歸之路。素患關格之症。觸寒挾食。猝地危劇。四到不省。轉倒須人之中。適値動駕。情齋之班。進身無路。玆不得不略控短章。仰瀆崇聽。伏乞天地父母。察臣情勢之難强。諒臣病狀之危苦。亟賜鐫改。以安私分。千萬幸甚。臣無任屛營祈懇之至。謹昧死以聞。答曰。省疏具悉。前批豈不見之乎。
정조 8년
獻納李思祚疏曰。伏以。臣嘻噫。痛矣。自天地開闢以來。豈有若夏賊之前未聞後未有極惡窮凶之逆哉。環東土數千里。倫彝綱常之斁絶淪亡。已無餘地矣。臣每讀伊時傳敎中。今日廷臣北首爭死之聖敎。恨不得碎首沬血。以效臣死之義也。噫。逆如此賊。又未得手磔口臠。以洩共戴之痛。未及窮覈。只誅其身。孥戮之啓。便成故紙。是乃臣子不得請則不已之事。而伈俔至今。視若尋常。此莫非群下不忠罔赦之罪。亦爲隄防日以壞決之漸。而果然魯春之疏出矣。迺殿下洞燭凶肚。逆折姦萌。特下十行之絲綸。辭敎炳如日星。魑魅莫逃情狀矣。凡在立殿下之庭。事殿下之臣者。孰不奉讀欽頌。繼之以憤泣也哉。今此适麟夢雲之已例。得請於大臣求對之後。而草記擧行之命。旋下於王府。此賊此律。亦未足以贖其萬一。而猶以爲王章少伸。輿痛少洩。及夫該府之擧行也。減等之命。噫嘻。此何敎也。大僚之箚。金吾之疏。昨日兩司諸臣登筵之啓。俱未得準請。則群下之抑塞憤痛。容有其極。旣施以極逆之已例。則其子女之不待年而當斬。斗恭英材之應坐而當斬。斗恒之不以出繼而處絞。自在應行。臣謂劓殄滅之無遺育。無少長皆斬之律。當於此賊。斷不可已也。今若一向靳允。上下相持。了斷無期。則又將如前日之謄傳而止。天下寧有是也。噫。彼李魯春之改頭換腸。投呈一疏。肆然爲得乎右袒。至以擬律過當。捫舌何及等語。反爲渠引罪之端。此非乞活之意。全出營救之計。彼得孚。是何等極逆血黨也。夏賊之力觝公議。首先援擬。惟得孚是已。今於夏賊變出之後。渠若有頂天覆地。一分秉彝之心。則何敢作此叵測閃倏之擧。寧欲爲得孚死。而甘自歸於護逆之科耶。其心所在。不難知也。此豈一魯春所可辦者。慫慂指使之跡。灼若觀火。而到今究竟之端。不治夏賊黨與之誅而何哉。臣謂得孚魯春。竝令王府。嚴鞫得情。明正典刑焉。嗚呼。一部明義錄。卽建天地亘古今。我東之春秋也。今以前後傳敎下者觀之。噫。彼金鍾秀之受知於殿下。殿下之倚毗於鍾秀者。亶出於我聖上明義理致保合之盛德至意。而鍾秀之擔當闡明。對揚寅協。亦所以報君父曲保之恩。致臣子殫竭之義也。而彼乃入而承敎。則矢以向國之言。出而主論。則陰爲樹黨之計。情跡兩背。表裏相反。眞所謂面從而心未革者也。及夫前都憲之疏出。而一疏自列。肆然無忌。究其旨意。腸肚之陰譎。手脚之慌亂。十目難掩。綻露無餘。竝與庚子春樹立。而擔却一邊。反與魯春翻幻絶悖之疏。甘自同歸。陰蓄樂禍之心。顯售凶國之計。銘骨浹髓之渥。置諸相忘。背公死黨之心。回戀宿處。執其成跡。與明義二字。一反之者。此何心術。此何臣分也。昨筵屛裔之啓。實出公憤。而在渠則猶屬末勘。兪音纔下。輕典遽施。遂使主張論議。壞亂隄防之首魁。罪至削黜而止。此實有欠於威克厥愛之德。抑亦大乖於刑故無赦之義。此而不討。則國是靡定。義理益晦。一種角勝之徒。不知懲畏。以至於國不爲國。臣不爲臣。此豈非大可凜然處耶。臣謂金鍾秀。依前成命。施以屛裔之典。斷不可已也。至若宋載經之猥蒙拔擢。不思圖報前後政註之間。肆然排擬。任其伎倆。公議譁然。物情駭惑。至使覬覦之輩。敢售跳踉之習者。亦實由於載經之先倡。則其奉揚德意。調停朝象之義。雖難責之於此人。而孤負簡畀。闖起鬧端之罪。渠安得倖逭哉。臣謂前參判宋載經。亟施銓堂刊改之典。宜矣。仍念臣秋冬以來。屢叨臺地。懲討之際。章箚之間。自速生疎之罪。屢勤誨責之至。又於月前。待罪掌憲之時。特蒙許遞之恩。臣心惶蹙。久而深切。今於恩除之下。義急沬飮。事係懲討。區區私義。有不暇顧。憂憤所激。略控文字。敢效一日之責。自犯瀆擾之科。臣罪至此。尤不勝悚惶之忱也。臣無任激切屛營祈懇之至。謹昧死以聞。答曰。省疏具悉。前批豈不見之乎。
정조 8년
執義尹在醇疏曰。伏以。堯舜在上。猶或出工兜之兇。而四罪咸服之後。無復有工兜之種者。以其覺知之早。而誅絶之亟也。噫嘻。殿下之朝廷。一何亂逆之多也。堯舜之仁。而不忍於竄殛之政。反歸於潛滋而陰長之。則臣實痛恨於今日之處分者。久矣。果然萬古所無之夏賊出。而君臣上下。不過一時驚惋而止。及其時月稍久。則雍容玩愒。猶夫前日。臣固已料其踵生層出之逆。又出於此賊之黨與也。噫嘻。痛矣。其窮凶極惡之說。尙令人心悸膽掉。自有此變以來。猶復飮啖行步。忍與此賊之親黨近屬。同處一國。如此而尙可謂爲殿下臣子也哉。第伏念我殿下。好生太過。治逆太緩。凡其情如骨肉之黨友。親係朞功之家姪。尙且咸宥竝生。不加誅鋤。馴致龍蛇難化。梟獍罔戢。至於魯春岳柱輩。發於搢紳之列。唱喁一竅。腸肚同串。其所以陰締陽肆。略無懲畏於夏賊伏法之後。則朝著之上。始乃惕然變動。大僚請對。金吾考例。适雲族誅之律。乍下允兪。又復不忍。畢竟勘誅。止於其妻。而加一等之斗恒。至免處絞。年未滿之子女。尙遺逆種。此不過尋常連坐所用之律。非所以治萬古所無之逆也。安在其殄滅無遺之義哉。臣請一依該府草記。亟施支屬竝戮之典焉。至於金種秀之只請竄配。固已失之太寬。而乍允旋寢。亦止於削黜。尤豈非萬萬乖當者耶。夫種秀黨逆之罪。非始彰露於燕越氷炭之言也。自其附麗龜柱。羽翼履煥之時。已知其非國邊之人也。臣請溯其源而論之。鍾秀之自處以士流者。卽所以粧撰其黨逆之面目。而殿下拔之於竄謫之餘。躋之於卿月之班。自八九年來。爵秩之榮顯。寵遇之隆赫。求之近古。殆無其比。殿下所以拔擢而倚任之。拂拭而期待之者。果何如哉。而彼其黨心已痼。宿處難忘。陰護凶逆。腹誹朝庭。寧負國家。不忍負其黨與。乃其平生伎倆。惟此一心。終難變化。其言若絶龜柱。而其心則猶夫舊也。其疏能討國榮。而其論則猶尙襲也。夫所謂擔當義理者。豈眞有擔當之心而然哉。每以編明義之名。背煥億之友。惟恐失其徒黨之心。常慮渠所謂士流者。或議其後。一自丙丁以後。每當朝家之誅一新逆。輒發一句咈逆之言。故作其黨稱道之資。所以外面假飾。中心闖現。身處郊坰之外。而頤使朝紳之間。負釁之孽。皆登銓注。護逆之論。敢發彈章。此輩之所恃。以如山如斗。爲淵爲藪。推以爲當世一人者。以其所主張者凶論也。迺者憲長一疏。奬詡其義理主人。則在渠道理。固當與榮而樂聞。乃反自歉於陰攻其短。羞與比於討逆之人。而甘自歸於護逆之科。其言絶悖。本心呈露。及其末後一疏。終不肯引罪自服。漫漶於年條之說。憑藉於聖批之嚴。其所自明。全沒倫脊。少無跼蹙忌憚底意思。此而不誅。豈可謂國有法乎。況其浮薄之態。陰譎之性。無一毫惻怛不忍之心。苟念其九耋老母。豈敢於辜負國恩。眞所謂好勇鬪狠。以危父母者。此也。雖以及老之聖意。至屈應施之王章。而臣恐自此以後。逆種廢類。其將鼓舞跳踉。不知何樣禍機。發於何日。臣謂金鍾秀。設鞫嚴問。快正典刑。斷不可已也。李魯春之劻勷護逆。尹得孚之阿附劇賊。不可不趁卽嚴覈。究得逆情。臺啓旣發。兪音尙稽。亦望亟從臺臣之請。嚴鞫得情焉。凡此一種不逞之徒。公肆護逆之論者。究其根由。皆出於龜柱出陸之擧。此賊之尙貸一縷。雖出於仰慰慈殿之聖意。斷以大義。古之哲辟。已有行者。縱不能亟施巨魁之誅。快絶凶黨之望。而其可以自島而陸。有若漸次輕宥者然哉。亟命王府。依前三司之請。拿鞫得情。快正王法焉。喉院之設。所以出納王命。獻替可否者也。苟有咈於公議者。齊請反汗。乃其職責。而今番夏賊支屬之旣許适例。而旋寢比誅。種秀之始允竄啓。而竟至削黜。則固宜相率覆逆之不暇。而不思繳還。循例頒布。國言喧騰。人心驚惑。臣謂其時承宣。倂施譴罷之典。可也。臣之自來情勢。豈有復登臺端之路。而旬月之內。五辱恩除。寵旨聯翩於尋鄕之時。私分兢惶於攀誥之際。而第緣疾病在身。自速偃處之罪。昨始擔舁登道。來伏私次。而中途觸寒。宿症添劇。以此情病。末由趨簉於大論方張之日。庚牌儼臨。鎭日違傲。而憂憤所激。不能自已。玆敢略陳短章。恭俟處分。伏願聖上。廓揮乾斷。以洩輿憤。仍削臣職。以安微分焉。臣無任屛營激切祈懇之至。謹昧死以聞。答曰。省疏具悉。前批豈不見之乎。
정조 8년
敎開城留守尹塾書。王若曰。處畿輔而擁關防之險。必須倚爲重之才。任居留而兼樞密之𠼫。庸宣往惟諧之命。蓋欲歷試。何待僉謀。睠玆勝國舊城。實是陪京重鎭。山河襟帶。不啻周室之洛師。閭里繁華。殆勝漢家之馮翊。金湯接沁都之固。兩地要衝。玉帛埒箕府之饒。四方都會。權尊鈐轄。悉遵京局之規模。責重保釐。詎異方面之委寄。惟卿。確乎有守。斷乎無他。少日聲名。壓倒弄墨之士。先朝際遇。回翔載筆之班。孤舟驚瀛海之波。雖未老而髮白。特簡侈粉署之渥。蓋所取者忠丹。八載超遷。遂躋崇顯之秩。一念誠恪。更著提擧之官。肆眷注逈殊於簪紳。而才望益試於鎖鑰。玆授卿以開城府留守兼管理使。卿其祗率厥職。懋昭乃庸。淮陽臥治。莫謂宰相之閑局。成都坐鎭。克副朝家之隆毗。荒歲新經。村閭之宿瘼可察。勅价纔返。府庫之冗貴宜防。凡厥稟專。自有典例。於戲。惟質直剛毅之操。固卿所優。顧精詳綜密之治。在卿加勉。竹橋遺烈。寧忽培植之方。楸宮舊基。且勤灑掃之禮。行且召矣。尙克欽哉。故玆敎示。想宜知悉。知製敎臣申耆製進